S'obri el termini de presentació de propostes per als Pressupostos Participatius 2022
23 de febrer de 2022

El programa de Pressupostos Participatius 2022 comença hui amb la primera fase de la convocatòria. A partir d'aquest dimarts, 23 de febrer, i fins al 27 de març, els elianers i elianeres poden presentar les seues propostes per a millorar el municipi a través del web de www.lelianaparticipa.es  i en les urnes instal·lades a l'Ajuntament, el Centre Sociocultural o la Biblioteca, buscant així trencar amb la bretxa digital.

Entre les iniciatives que el consistori reba, els tècnics municipals seleccionaran entre els mesos de març i maig aquelles que resulten viables i corresponguen a inversions municipals per a sotmetre-les posteriorment a votació pública el pròxim mes de maig.

L'Ajuntament de l'Eliana convoca aquesta vuitena edició dels Pressupostos Participatius per a facilitar el procés d'elaboració dels comptes municipals del pròxim 2023 i promoure la contribució activa de la ciutadania elianera.

El regidor de Participació Ciutadana, Jorge Pérez Comeche, ha reconegut que l'objectiu és involucrar el màxim nombre de persones en la construcció del futur de l'Eliana, “amb desenes de propostes executades en aquests 8 anys d'uns Pressupostos que són degans en la Comunitat Valenciana i que compten, en cada edició, amb major participació”.